अर्जुन अस्त्रविद्या सीखने के लिए इन्द्र के पास गए थे। वे पाँच वर्ष तक इन्द्र के भवन में रहे और देवताओं आदि से अस्त्र प्राप्त किए। फिर इन्द्र ने उन्हें घर जाने की आज्ञा दे दी। महावीर अर्जुन इन्द्र के रथ में बैठकर गन्धमादन पर्वत पर लौट गए। जहाँ पाण्डव द्रौपदी सहित उनकी पहले से ही प्रतीक्षा कर रहे थे। अर्जुन ने रथ से उतरकर पहले मुनिवर धौम्य के फिर महाराज युधिष्ठिर और भीमसेन के चरणों में प्रणाम किया। इसके बाद नकुल और सहदेव ने उनका अभिवादन किया। फिर द्रौपदी से मिलकर उसे धीरज बँधाया।